  Майя Бывальцева 22-тӥ гудырикошконэ Ижкарын Росси Федерацилэн Куншетэзлэсь нуналзэ пусъёзы. Удмуртилэн шоркараз праздниклы сӥзем «Триколор единства» концерт ортчоз. Со сярысь кар администрацилэн пресс-службаез ивортӥз. 11 часысен 13 часозь Шор площадьын Удмуртиысь лулчеберетъя йӧскалык огазеяськонъёслэн возьматонъёссы но калык эктонъёсъя мастер-классъёссы ортчозы. Озьы ик сцена вылэ Кырӟанъя но эктонъя А. В. Мамонтов нимо «Италмас» академ кун ансамбль потоз. 12 часын 9х20 метръем но 100 килограммъем кушетэз огаз юрт вылэ ӝутозы. 13 часын Шор площадьын «Под флагом единым» флэшмоб ортчоз. Куншетэз йӧскалык огазеяськонъёс но волонтёръёс вӧлдозы. Со дыре ик Удмуртиысь кивалтэтлэн юртэз дорысь велопробег вырӟоз. Со Пушкинской но Киров нимо ульчаостӥ Киров нимо паркозь мыноз. 19 часысен 20 часозь «Лето в городе» урам фестиваль ортчоз. Сцена вылэ Операя но балетъя П. И. Чайковский нимо кун театрысь артистъёс потоз. 21 часын «Триколор» арт-проект кутскозы. Кызьпуос но операя но балетъя театрлэн юртэз куншетлэн буёлъёсыныз пиштозы. Соку ик Ижкарысь «Ижица рекордс» крезьгур лейбл аудиовизуальной концертъёсын «Ижица Город Будущего» ӵектосэныз тодматоз. Тодэ вайытом, кылем арын 12-тӥ инвожое Россилэн нуналаз но со азьын Ижкарысь кӧня ке объектъёс тӧдьы, лыз, горд буёлъёсыныз пиштӥзы. Ватсалом, Удмуртиысь дышетскисьёс пӧлын Россилэсь но Удмуртилэсь кун тодметъёссэс тодонъя «Овеянные славою флаг наш и герб» элькун вожвылъяськон мынэ.  Тегъёс: Мерлык Ижкар Удмуртия праздникъёс Куншет  